[{"text_idx": "#000000", "text": "Kritikaj vidpunktoj kas\u0302itaj post enketo de UEA"}, {"text_idx": "#000001", "text": "La nunaj membroj de UEA estas idealismaj. Por logi novajn necesus tamen proponi ion plian, indikas reta enketo. Kritikaj vidpunktoj de respondintoj ne estis publikigitaj, kaj la retejo s\u0302ajne interesas neniun."}, {"text_idx": "#000002", "text": "Respondoj de personoj, kiuj indikis, ke ili estas individuaj membroj."}, {"text_idx": "#000003", "text": "Reta enketo entreprenita de UEA kaj TEJO s\u0302ajnas indiki, ke la plej multaj individuaj membroj de la asocioj pagas la kotizon ne pro la servoj, kiujn proponas la asocio, sed pro idealismaj motivoj. Tiu rezulto en si mem ne estas tre surpriza. Pli interesaj estas la respondoj de tiuj, kiuj nek membras nek interesig\u0302as membrig\u0302i en la asocioj."}, {"text_idx": "#000004", "text": "La enketo estis starigita de \u201dlaborgrupo pri monataj pagoj\u201d, kaj g\u0302ia eldirita celo estis esplori, c\u0302u indus enkonduki eblon pagi la kotizon au\u0306tomate, unufoje monate. Ne tre klaras, kial indas enketi pri tio, anstatau\u0306 simple provi, sed nun ni scias la respondon: 81 procentoj el la respondintoj ne preferus monatan kotizon."}, {"text_idx": "#000005", "text": "Entute venis 266 respondoj al la reta enketo, el tiuj 72 procentoj (191 respondoj) de individuaj membroj de UEA/TEJO kaj 28 procentoj (75 respondoj) de personoj kiuj ne estas individuaj membroj."}, {"text_idx": "#000006", "text": "La averag\u0302a ag\u0302o de la respondintoj estas 48 jaroj. Pri sekso au\u0306 genro mankas indiko. 66 procentoj el la respondintoj log\u0302as en Eu\u0306ropo, 16 procentoj en Brazilo kaj 4 procentoj en Usono."}, {"text_idx": "#000007", "text": "La respondoj de tia reta enketo evidente ne donas reprezentan bildon pri la opinioj de UEA-membroj. Des malpli la respondoj donas bildon pri la opinioj de nemembroj, c\u0302ar la enketilo c\u0302efe estis diskonigita tra la retaj kanaloj de UEA."}, {"text_idx": "#000008", "text": "Ec\u0302 se la samplo ne estas reprezenta por la tuta esperantistaro, la respondoj povas utili almenau\u0306 kiel elirpunkto por diskuto. Sur la unuaj tri lokoj inter la kialoj resti membro de UEA/TEJO estas \u201desti parto de la komunumo\u201d, \u201dsubteni la asocion\u201d kaj \u201dsubteni lingvan justecon\u201d. Nur sur la kvara loko aperas la c\u0302efaj servoj de la asocioj: la revuoj Esperanto kaj Kontakto."}, {"text_idx": "#000009", "text": "Tion evidente eblas interpreti en du manieroj: au\u0306 la membroj entute ne interesig\u0302as pri revuoj, au\u0306 la membroj trovas la revuojn en sia nuna formo ne sufic\u0302e interesaj."}, {"text_idx": "#000010", "text": "Respondoj de personoj, kiuj indikis, ke ili ne estas individuaj membroj. \"S\u0302ang\u0302oj pri politiko\u201d estas sumigo de la tri respondoj: s\u0302ang\u0302oj pri la politiko de UEA/TEJO\u201d, \u201ds\u0302ang\u0302oj pri politiko de TEJO\u201d, \u201ds\u0302ang\u0302oj pri politiko de UEA\u201d."}, {"text_idx": "#000011", "text": "La nemembroj indikis kiel c\u0302efajn kialojn ne alig\u0302i al UEA/TEJO la tro altan kotizon (19 respondintoj) kaj mankon de avantag\u0302oj (10). Pliaj iom ofte menciitaj kialoj estis malkontento pri la gvidantoj de UEA (8) kaj pri la gvidantoj de TEJO (7)."}, {"text_idx": "#000012", "text": "Kiam oni petis nemembrojn indiki, kio povus igi ilin alig\u0302i al la asocio, pinte de la listo estis deziro pri pli granda kongresa rabato (15 respondintoj) kaj malpli alta kotizo (same 15). Pliaj 11 respondintoj dezirus \u201dpliajn avantag\u0302ojn\u201d de la membreco."}, {"text_idx": "#000013", "text": "Aldone multaj deziris s\u0302ang\u0302ojn en la funkciado de UEA kaj /au\u0306 TEJO, sed la respondoj estas resumitaj en neklara maniero."}, {"text_idx": "#000014", "text": "Lau\u0306 la raporto publikigita de UEA, s\u0302ang\u0302ojn \u201den la politiko de UEA/TEJO\u201d deziris 11 respondintoj, dum 9 respondintoj deziris s\u0302ang\u0302ojn \u201den la politiko de UEA\u201d kaj pliaj 3 s\u0302ang\u0302ojn \u201den la politiko de TEJO\u201d. Supozeble temas do sume pri 23 respondintoj, kiuj deziras s\u0302ang\u0302ojn en la politiko de la asocio \u2013 sed lau\u0306 la raporto ne eblas scii, kiajn s\u0302ang\u0302ojn."}, {"text_idx": "#000015", "text": "Plie, lau\u0306 la raporto, 11 respondintoj povus remembrig\u0302i, se okazus \u201ds\u0302ang\u0302oj pri la movada engag\u0302ig\u0302o de UEA/TEJO\u201d, sed ne klaras, kiajn s\u0302ang\u0302ojn oni deziras, c\u0302ar tiuj informoj ne estas publikigitaj."}, {"text_idx": "#000017", "text": "\u2013 Mia, mi gratulegas vin! Ege utila analizo! Komprenu, ke mi respondas konstrue kaj ne kritike. Mi espereblas, ke komitatanoj pensos pri la vivgravaj demandoj, kiujn levas la studo!"}, {"text_idx": "#000018", "text": "Mia Nordentoft, oficisto kiu respondecas pri la reteja renovigo de UEA kaj TEJO, preparis la enketon."}, {"text_idx": "#000020", "text": "\u2013 La procentaj\u0302oj kaj grafikaj\u0302oj de la nuna enketo... ne tre interesas min, c\u0302ar ili ne rivelas ion eksterordinaran kaj surprizan. Pli valore estus ekkoni g\u0302uste tion, kion oni ne publikigis, nome kion oni diris en la komentoj al la enketo. Lau\u0306dire tio estis sekretigita pro \"privateco\", kion mi ne komprenas, c\u0302ar oni ja respondis anonime. Necesas ebligi aliron al la komentoj por igi la enketon pli utila."}, {"text_idx": "#000021", "text": "Cetere la renovigo de la retejo de UEA s\u0302ajne tute ne interesas la respondintojn, au\u0306 oni jam perdis ajnan esperon pri g\u0302ia realigo. Lau\u0306 la resumo publikigita de UEA, nur tri respondintoj plendis, ke la retejo estas malbone uzebla, kaj nur unu indikis, ke s\u0302ang\u0302oj en la retejo povus logi al rea alig\u0302o."}, {"text_idx": "#000023", "text": "C\u0302u vere Esperanto estas facila lingvo?"}, {"text_idx": "#000024", "text": "UEA planas ludoni almenau\u0306 parton de la CO"}, {"text_idx": "#000026", "text": "UEA jam de jardekoj fus\u0302as la prosperon de Esperanto. Popularigi la lingvon povas nur homoj uzantaj g\u0302in c\u0302iutage, ne burokrataj organizoj."}, {"text_idx": "#000027", "text": "Se mi ne estus membro de UEA pro idealismaj kialoj, afero kiu povus allogi min estus pli klara fokuso. Inter 1950 (prepare al Motevideo) kaj 1968 (kiam la \"Skandinavia Propono\" al Unesko ne estis renovigita) oni c\u0302iam sciis kiu konkreta _etapa venko_ pliproksimigos nin al la fina venko. Sed ekde 1968 oni rezignas pri etapaj venkoj, kaj sekve iom post iom ankau\u0306 pri la fina. Eble tio estas neevitebla, c\u0302ar la vizio de 2020 pri la fina venko devas esti tute alia ol oni imagis en 1950 kaj 1968, sed manko de fokuso estas la esenca handikapo de la hodiau\u0306a UEA."}, {"text_idx": "#000028", "text": "UEA ne havas la g\u0302ustajn prioritatojn. La baza legolisto (de AULD): Elc\u0302erpita, elc\u0302erpita, elc\u0302erpita... bona varbilo por Esperanto!"}, {"text_idx": "#000029", "text": "Nu, certe mi komprenas, ke UEA ne estas eldonejo kaj ankau\u0306 ne posedas la kopirajtojn de la libroj, sed de universala asocio kies celoj estas antau\u0306enigi la lingvon, oni rajtas atendi, ke g\u0302i faru sian plejeblon por sekurigi la haveblecon de pintaj verkoj en nia lingvo.\nTamen, la nuna situacio estas priplorinda."}, {"text_idx": "#000030", "text": "Mi ne estas membro de UEA simple por malfacilaj\u0302oj pro pago de kotizo. Kiam mi havis monon em mia UEA-konto, mi facile pagis la kotizon. Nuntempe mi devus uzi mian landan asocion kiel peranto, sed vere mi ne volas alig\u0302i al landa asocio... Antau\u0306 multaj jaroj, mi alig\u0302is al mia subs\u0302tata asocio, kiu membrig\u0302is min al landa asocio kaj mia landa asocio anigis min al UEA. Sed mi preferas esti individua membro de UEA. Vere, mi scias ke estas formularo c\u0302e mia landa asocio por ke mi farig\u0302u individua membro de UEA sen necese esti membro de landa asocio, sed mi certe devu klarigi al iu la kialon. Se mi log\u0302us en Eu\u0306ropo, estus pli simpla afero."}, {"text_idx": "#000031", "text": "Se vi hezitas pagi al la kotiz-peranto en via lando (kiu s\u0302ajne estas la landa asocio) c\u0302ar vi pensas ke vi certe devos klarigi kial vi ne volas alig\u0302i ankau\u0306 al la landa asocio, tiam vi timas fantomojn, des pli se jam ekzistas formularo por fari precize tion."}, {"text_idx": "#000033", "text": "Estas nur unu el la problemoj, kiuj ekas el la \"unulinia\" politiko de UEA (komparebla kun la romkatolika eklezio), kiu malvolonte toleras strukturoj ekster la propraj. Kelkaj eble memoras, ke UEA dum multaj jaroj prisilentis la ekziston de SAT. La saman sorton spertas aktuale la Civito. La ekzistorajto de la bunta gamo de \"liberaj\" organizoj sole estas, ke ili estas celgrupo por akiri ilin kiel faka asocio.\nTio ne c\u0302iam brile funkcias. aktuale tejo konstatis, ke la statutoj de BEMI ne estas akcepteblaj. Se oni surface kalkulas la Esperantistaron, oni vidas, ke nur malgranda parto estas individua membro de UEA. La resto ne scias pri la ebleco alig\u0302i au\u0306 intence decidas rifuzis c\u0302i tion multekostan honoron.\nTeorie \"sendependaj\" komunikiloj kutime estas sub la kontrolo de UEA-aktivuloj, almenau\u0306 membroj, kaj prisilentas la buntan realecon."}, {"text_idx": "#000034", "text": "SAT estas tute normala asocio, sed la Civito estas fantaziaj\u0302o."}, {"text_idx": "#000035", "text": "\"La Esperanta Civito celas formi la kernon de novtipa Esperanto-organizaj\u0302o kun \"transnacia kulturo\" kies precipa celo estas reprezenti la esperantistojn kiuj sentas ke ili apartenas al sens\u0302tata diaspora lingva grupo. En 2019, g\u0302i havis 459 membrojn.[2] Kerna decido por alig\u0302i al la Esperanta Civito estas 'percepti sin kiel membron de diaspora lingva minoritato pro memelekto'\""}, {"text_idx": "#000036", "text": "Tuta Esperantujo estas transnacia jam, por tio oni ne bezonas organizon.\nKrome, se iu perceptus sin kiel membron de diaspora Star Wars minoritato, ankau\u0306 tiucele oni povus starigi organizon (eble ec\u0302 jam ekzistas!), sed tio estus simila fantaziaj\u0302o."}, {"text_idx": "#000037", "text": "La komparo kun la romkatolika eklezio estas maltrafa. Kvankam g\u0302i nuntempe estas nefunkcianta lau\u0306 mia scio, fakorganizo de UEA estas/estis la Ligo de Samseksamaj Geesperantistoj. Pluraj aliaj fakorganizoj kiel tiuj de ateistoj kaj mormonoj ankau\u0306 ne troveblas en la romkatolika eklezia organizo."}, {"text_idx": "#000038", "text": "Kara, vi vere ne komprenas mian kulturon. Ne c\u0302io estas kiel en Norda Ameriko au\u0306 Okcidenta Eu\u0306ropo. En pliparto de landoj ne simple ne ekzistas nepersonaj rilatoj. Tio estas frukto de franca revolucio."}, {"text_idx": "#000039", "text": "Do ne hezitu rekotizi al UEA kiel Individua Membro. Ekzistas Paypal, per kiu vi povas pagi al UEA per pago de loka fakturo c\u0302e via banko. Ekzistas en Brazilo virtualaj bankoj kiel Nubank, kiu senpage disponigas internacian kreditkarton. C\u0302io-c\u0302i tiel simple kvazau\u0306 vi log\u0302us en Eu\u0306ropo."}, {"text_idx": "#000040", "text": "Mi re-alig\u0302us al UEA se finfine la organizo plenkreskig\u0302us, sed mi ne plu esperas tion post pli ol 100 jaroj."}, {"text_idx": "#000041", "text": "Kial pagi membrokotizon kaj forj\u0302eti monon en senfundan puton? C\u0302u pagi membrokotizon por \"subvencii\" au\u0306 amatorecan fus\u0302adon au\u0306 korupton? C\u0302ar pri unu el tiuj du temas, se oni elspezas 70.000 eu\u0306roj, sed ne montras rezultojn. La afero vere pensigas min pri Italio kaj aliaj landoj kie oni enspezas monon, komencas projektojn, sed neniam finas ilin... kiu volas kontribui al tiaj fifaroj? Mi ne! Cetere sendube oni trovos aliajn hontindajn mals\u0302parojn fare de UEA kiuj neniam estigis rezultojn."}, {"text_idx": "#000042", "text": "Mi faris liston de agoj fare de UEA, kiuj povus relogi min al UEA:"}, {"text_idx": "#000046", "text": "-Regula okazigo de (almenau\u0306 c\u0302iujaraj) ekzamenoj en multaj landoj (kaj la kreado de la bezonataj lerniloj)"}, {"text_idx": "#000047", "text": "-Eldono de pli modernaj, nacilingvaj vortaroj"}, {"text_idx": "#000048", "text": "-Fortaj klopodoj por rehavigi al la esperantistaro nun nehaveblajn gravajn kaj popularajn verkojn"}, {"text_idx": "#000049", "text": "-Pli forta klerigo pri la Esperanto-kulturo nuna kaj pasinta kaj la historio de nia lingo"}, {"text_idx": "#000050", "text": "-Malpli eliteca UEA: Plej gravan rolon nun ludas aktivuloj, dum la plimulto de la esperantistaro precipe simple volas uzi la lingvon. UEA devus krei por ili pli da servoj kaj varoj."}, {"text_idx": "#000051", "text": "-Restrukturigo de la organizo: Oni malstarigu la Komitaton, donu pli da respondecoj al la Centra Oficejo kiu funkciu kiel entrepreno kaj la membroj elektu estraranojn kun profesiaj, entreprenaj konoj kaj ekonomikaj/organizprofesiaj diplomoj, kiuj ricevu partotempan pagon kaj konscience laboras."}, {"text_idx": "#000052", "text": "-Socia helpfonduso por la pli malric\u0302aj Esperantistoj"}, {"text_idx": "#000053", "text": "Nur se UEA 70-80 % de la c\u0302i-supre menciitaj punktoj -profesie kaj ne amatorece!- realigus, mi estus interesita denove membrig\u0302i en g\u0302i."}, {"text_idx": "#000055", "text": "De post la alveno de Interreto, la aligxo al UEA/TEJO ne plu prezentas grandan interezon, krom la idealan.\nMiaopinie oni trovas cxion en Interreto, kion oni bezonas por malkovri kaj lerni la lingvon, acxeti libojn, renkonti aliajn Esperantistojn per la surlokaj kluboj, vojagxi kun kaj al eksterlandaj Esperantistoj."}, {"text_idx": "#000056", "text": "Tiuj faktoj bone klarigas la disfalon de la membrigxo en la pasintaj jaroj. Bedauxrinde UEA/TEJO ne ankoraux bone enkapigis ilin, do iliaj klopodoj por travivi en la nuntempa interreta mondo restas vanaj..."}, {"text_idx": "#000057", "text": "Ec\u0302 bazaj servoj de UEA ne plu funkcias. Antau\u0306 du semajnoj mi mendis librojn c\u0302e UEA, mi pagis ilin la sekvontan tagon, kaj nun post du semajnoj ankorau\u0306 ne alvenis la libroj. Kaj imagu, mi log\u0302as en Nederlando, en la lando kie trovig\u0302as la Centra Oficejo... nun imagu, ke esperantisto enmalproksima eksterlando mendas librojn, de Usono, Japanio, Au\u0306stralio ktp. Tiu homo vers\u0302ajne atendos monatojn."}, {"text_idx": "#000059", "text": "Mi ne estas homo, kiu atendas ac\u0302etitajn varojn tuj la sekvontan tagon, sed du semajnojn da atendo ec\u0302 en la sideja lando de UEA estas skandalega."}, {"text_idx": "#000060", "text": "Imagu komencanton, ie malproksime de Nederlando kiu mendas siajn unuajn librojn, eble ec\u0302 lernolibrojn kaj devas atendi monatojn? Tio estas absurda por asocio kiu celas disvastigi la uzadon de Esperanto."}, {"text_idx": "#000063", "text": "G\u0302i s\u0302ajne farig\u0302is la ludilo de g\u0302ia maldekstrema redaktoro. En du numeroj, en du partoj, aperis artikolo pri \u2019kaptukoj\u2019 kaj entute dedic\u0302ig\u0302is 10 (!) pag\u0302oj al tiu temo. Kompreneble tre favora kiel decas al (ekstrem-)maldekstruloj, sen ajna kritiko."}, {"text_idx": "#000064", "text": "Alia artikolo: 4 pag\u0302a artikolo titolita \u2019sub la flago de bolsonarismo\u2019 \u2013 vortoj kiaj \u2019novfas\u0302ismo\u2019 aperas."}, {"text_idx": "#000065", "text": "Mi dubas c\u0302u multe da junuloj estas interesitaj pri la politiko en la lando de la redaktoro (au\u0306 iu ajn ekster-lando)."}, {"text_idx": "#000066", "text": "Mi certe scias, ke dekpag\u0302a artikolo, kiu klopodas vendi islamaj\u0302on, multajn junulojn ne interesas, kontrau\u0306e, eble ec\u0302 forpus\u0302os."}, {"text_idx": "#000067", "text": "Fine, kara leganto, mi invitas vin rigardi la plorindan komunikmanieron de la Komitato de UEA, simplan mesag\u0302sistemon el la 90aj jaroj de la antau\u0306a jarcento:"}, {"text_idx": "#000068", "text": "Ankau\u0306, kaj precipe atentu la h\u0302aosan komunikadon kaj mesag\u0302ojn, ofte pri multaj aliaj aferoj ol la plorinda (financa kaj cetera) stato de UEA..."}, {"text_idx": "#000069", "text": "> Ec\u0302 bazaj servoj de UEA ne plu funkcias. Antau\u0306 du semajnoj mi mendis librojn c\u0302e UEA, mi pagis ilin la sekvontan tagon, kaj nun post du semajnoj ankorau\u0306 ne alvenis la libroj."}, {"text_idx": "#000070", "text": "Post duonigo de la libroservista labortempo ne eblas atendi duobligon de la servoj. Ec\u0302 ne unuobligon. UEA ne kapablas fari tiun simplan kalkulon."}, {"text_idx": "#000072", "text": "Sed fakte, ni vidas la kulminon de tio, kio komencig\u0302is jam antau\u0306 preskau\u0306 20 jaroj. Tiam jam estis krizo en UEA ( ) kaj demisiis tri (!) oficistoj! inter kiuj Osmo Buller, \u2013 kaj la tiamaj c\u0302efkulpuloj, Renato Corsetti kaj Michaela Lipari dau\u0306re okupas sidlokojn en la Komitato serc\u0302ante pluan detruon de UEA.\nLa fermo de la CO en Roterdamo? Jam de tre longa tempo la diabla Corsetti volas tion."}, {"text_idx": "#000073", "text": "En 2003 oficisto Nikola Ras\u030cic\u0301 demisiis. Li skribis pri Corsetti:\u201d Lia prezidanteco estis historio en kiu li senlime kontrau\u0306diradis sin mem kaj same senlime konfuzadis siajn kolegojn kaj la oficistojn. La rezulto estas ke UEA estas sendirekta kaj gvidata al paralizig\u0302o. Tiu c\u0302i Estraro, kaj precipe g\u0302ia prezidanto, okupig\u0302is pri eu\u0306tanazio de UEA, sed sen la permeso de la paciento. El iam dece funkcianta organizo li kreis pacienton.\u201d( ).La plorinda situacio de UEA ne ekestis nur dum la lastaj jaroj kaj la klara misgvido de la asocio sub Fettes kaj poste Charters.Oni sekvu la ligilojn kiujn mi supre donis, kaj oni komprenos."}, {"text_idx": "#000074", "text": "Ne estas vere celdirektanta kulpigi certajn personojn kaj okazaj\u0302ojn antau\u0306 tri jardekoj pri la fiasko de UEA. La problemoj estas konataj de jardekoj, sed pro la sistemaj mankoj en la interna demokratio de UEA ne eblis solvi.La estraranoj kaj komitanoj simple ignoris proponojn.\nLa struktuo eble estis konforma al la kondic\u0302oj fine de la 1920aj kaj poste Lapena utiligis g\u0302in por starigi sian miton de grava \"Monda\" Organizo en la 195oaj jaroj.\nG\u0302is hodiau\u0306 oni provas flegi la miton per kontaktoj al UN kaj UNESCO.\nLa revuo estas produktata sole por la membraro kaj lau\u0306das senkritike la agon de estraranoj kaj kelkaj komitatanoj.\nIndiko por c\u0302i tio situacio estas, ke UEA bezonis jardekojn por instali \"Forumon\" lau\u0306 metodo, kiu estas konata en la reto de jardekoj. Alia indiko estas, ke la preta kaj bela \"Forumo\" ne estas utiligata.\nUEA ne sukcesis krei strukturon por la kondic\u0302oj de la 21-a jarcento.Oni konservas tradiciojn, kelkaj multe revas pi ili, ekzemple la libroservon. La fama \"Biblioeko Hodler\" ne havas atingeblan elektronika katalogon, la listo de mankoj estas longega."}, {"text_idx": "#000076", "text": "Se homoj ve-krias pro nebone funkcianta libroservo, tio certe s\u0302uldig\u0302as al nenia nostalgio pri tradicioj sed al komprenebla kaj homa emo ricevi siajn ac\u0302etitaj\u0302ojn."}, {"text_idx": "#000077", "text": "La demando estas, cxu libroservo laux la klasika modelo estas necea, utila kaj ekonomia. Ekzemple gxis nun varoj el cxinio profitas de la tre malalta tarifo de la poxsto. Helpas al la distribuado de \"komputila rubajxo\", sed ne al la sxatantoj de Esperanto-literaturo.Regas la tradicio kaj la nostalgio."}, {"text_idx": "#000078", "text": "Ankau\u0306 antau\u0306 la malpliig\u0302o de ria labortempo la servoj funkciis tiom malrapidege."}, {"text_idx": "#000079", "text": "Kaj vi daure atendas lernolibron, chu ne? Alikaze vi uzus 'ghia' kaj ne 'ria'."}, {"text_idx": "#000080", "text": "Ne plu mendu librojn c\u0302e UEA, c\u0302ar ili trompas, mensogas kaj ne sendas.\nMorgau\u0306 pasos 3 (laboraj) semajnoj post mia mendo kaj samtaga antau\u0306pago, kaj dau\u0306re mi ne ricevis la menditajn librojn, kvankam mi log\u0302as en Nederlando, do en la lando en kiu trovig\u0302as UEA."}, {"text_idx": "#000082", "text": "\u2014>Mensogo unu: La varoj estis haveblaj, c\u0302iuj informoj indikitaj kaj la mono jam estis en la konto de UEA."}, {"text_idx": "#000083", "text": "5/10 UEA: 'La mendon mi jhus traktis kaj ekspedos ghin post kelkaj tagoj.'"}, {"text_idx": "#000084", "text": "7/10 statuso de pakedo lau\u0306 UEA: 'La mendo N 13417, farita 2020-09-29, estas PLENUMITA kaj la mendita(j) varo(j) estas ekspedita(j).'"}, {"text_idx": "#000087", "text": "Do, mi devas forte averti vin kontrau\u0306 libro-ac\u0302eto c\u0302e UEA c\u0302ar la servo estas skandaleca. Mi komprenas, ke ili ne povas tiel rapide sendi kiel Amazon, sed tio c\u0302i estas tute neakceptebla."}, {"text_idx": "#000088", "text": "Krome UEA ne respektas la nederlandan juron: Oni postulas kompletan antau\u0306pagon, kaj ili tute ne rajtas fari tian postulon. Ili rajtas postuli antau\u0306pagon de maksimume 50%."}, {"text_idx": "#000089", "text": "Ankau\u0306 sciu, ke UEA mencias dum la mendoprocezo ke la mendanto portos la riskon de la sendo."}, {"text_idx": "#000090", "text": "Do mi konsilas, c\u0302u bone pripensu, c\u0302u vi vere volas mendi c\u0302e UEA en tiaj cirkonstancoj."}, {"text_idx": "#000091", "text": "Mi c\u0302iukaze neniam plu mendos c\u0302e UEA.\nMi lastfoje mendis c\u0302e kaj kvankam eksterlanda, tiu elstara libroservo funkciis multe pli rapide, sen iu ajn antau\u0306pago!"}, {"text_idx": "#000092", "text": "'Mi lastfoje mendis c\u0302e kaj kvankam eksterlanda, tiu elstara libroservo funkciis multe pli rapide, sen iu ajn antau\u0306pago!'"}, {"text_idx": "#000097", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000098", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000099", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000101", "text": "Alig\u0302i al 400 aliaj abonantoj"}]